Volwassenheid - Voelgoed
Tuis Voelgoed Blogs Volwassenheid
"Toe ek 'n kind was, het ek gepraat soos 'n kind, geredeneer soos 'n kind. Maar noudat ek 'n man (vrou – 'n volwassene) is, is ek klaar met die dinge van 'n kind."
1 Korintiёrs 13:11
Volwassenheid is nie iets wat noodwendig met ouderdom kom nie.
Inteendeel. Dit is veel dieper as ouderdom.
Dit is die manier wat jy na dinge kyk en hoe jy dit verstaan.
Die manier hoe jy ander mense in ag neem, eer en respekteer.
Dit is hoe jy kommunikeer. Die manier waarop jý reageer.
Dit is om waardes te waardeer en te koester.
Dis in die manier waarop jy jouself, ander en God verteenwoordig.
In alles, met alles, deur alles 24/7/365.
Dit is om jouself soos 'n volwassene te gedra.
Ja, almal word oud, maar nie almal groei tot volwassenheid nie.
Meet jouself gerus aan hierdie 10 voorbeelde van volwassenheid:
Volwassenheid is nie hoe hoog jy spring tydens lofprysing nie. Dis veel eerder hoe reguit jy stap in gehoorsaamheid aan God en Sy woord.
Volwassenheid is wanneer jy besef jy gaan bitter teleurgesteld wees indien jy dink almal het dieselfde hart as jy.
Volwassenheid is wanneer jy die "klein dingetjies" verstaan, eerder as om "groot dinge" te praat.
Volwassenheid is wanneer jy besef elke aksie hoef nie 'n reaksie te hê nie. Jy kan nie ander mense blameer vir joú optrede nie. Jy en jy alleen is en bly verantwoordelik vir hoe jý optree, ongeag wat of hoe jý voel.
Volwassenheid is wanneer jy uiteindelik besef dat jou geluk nie van ander mense en dinge afhang nie, maar slegs van jouself, vanuit jou verhouding met God, Jesus en Heilige Gees.
Volwassenheid is wanneer jy ophou om verskonings te maak, te soek en eerder self veranderinge maak.
Volwassenheid is wanneer jy wegstap van nonsens: Ja, mense en dinge sonder waardes, moraliteit en selfwaarde, met geen respek vir God en Sy woord nie.
Volwassenheid is wanneer jy meer "God bewus" as "ek bewus" is.
Volwassenheid bring groter dapperheid om getrou te wees, ongeag wat díe wat dit nie verstaan nie mag dink of sê.
Volwassenheid begin waar drama eindig. Skinder is vervelig, doelloos en tydmors. Skielik maak "small talk" jou nie meer opgewonde nie!
Laaste maar nie die minste nie: Vra jouself af hoeveel nader jou karakter kom aan die karakter van Hom in wie se beeld jy geskape is? Antwoord Hom.
PS: Vergenoegdheid is 'n gesindheid, eie aan iemand wat volwassenheid bereik het. 'n Gesindheid wat sê: "Ek is, en sal tevrede wees, met dit wat ek het, dit wat God aan my geskenk het." Lees gerus: " Die godsdiens is 'n groot wins as iemand tevrede is met wat hy het, want ons het niks in hierdie wêreld ingebring nie; ons kan ook niks daaruit wegneem nie. . . " 1 Timoteus 6:6-12.
Vorige artikelOm ons kinders vir die lewe voor te berei
Volgende artikelSien probleme in julle verhouding betyds raak
Blogger - Marika Scott - Mei 3, 2018
Kinderregte is 'n veelbesproke onderwerp wat meer gereguleerd geraak het veral in die laaste bietjie meer as 'n dekade. Die Kinderwet 38 van 2005, soos gewysig van tyd tot tyd, bepaal...